CELEX: 32017D0919
Language: mt
Date: 2017-05-29 00:00:00
Title: Deċiżjoni ta' Implimentazzjoni tal-Kummissjoni (UE) 2017/919 tad-29 ta' Mejju 2017 li temenda d-Deċiżjoni ta' Implimentazzjoni (UE) 2016/1942 dwar l-ispeċifikazzjonijiet tal-Portal Ewropew ta' Proġetti ta' Investiment

30.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 139/78
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/919
   tad-29 ta' Mejju 2017
   li temenda d-Deċiżjoni ta' Implimentazzjoni (UE) 2016/1942 dwar l-ispeċifikazzjonijiet tal-Portal Ewropew ta' Proġetti ta' Investiment
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 2015/1017 tal-Parlament Ewropew u tal-Kunsill tal-25 ta' Ġunju 2015 dwar il-Fond Ewropew għall-Investimenti Strateġiċi, iċ-Ċentru Ewropew ta' Konsulenza għall-Investimenti u l-Portal Ewropew ta' Proġetti ta' Investiment u li jemenda r-Regolamenti (UE) Nru 1291/2013 u (UE) Nru 1316/2013– il-Fond Ewropew għall-Investimenti Strateġiċi (1), u b'mod partikolari l-Artikolu 15(1) tiegħu,
   Billi:
   
               (1)
            
            
               Ir-Regolament (UE) 2015/1017 jagħti r-responsabbiltà lill-Kummissjoni li toħloq, bl-appoġġ tal-Bank Ewropew tal-Investiment (BEI), Portal Ewropew ta' Proġetti ta' Investiment (PEPI). Il-PEPI huwa portal tal-web disponibbli pubblikament ta' proġetti ta' investiment li jaġixxi bħala pjattaforma biex jippromwovi proġetti lil investituri potenzjali mad-dinja kollha.
            
         
               (2)
            
            
               L-ispeċifikazzjonijiet tal-PEPI ġew stabbiliti fid-Deċiżjoni ta' Implimentazzjoni tal-Kummissjoni (UE) 2016/1942 (2).
            
         
               (3)
            
            
               L-esperjenza miksuba fil-ġestjoni tal-PEPI tindika li ċerti dispożizzjonijiet għandhom jiġu emendati, l-aktar biex tattira aktar proġetti minn promoturi ta' proġetti iżgħar, SMEs u kumpaniji b'kapitalizzazzjoni medja, f'konformità mal-objettiv tal-Unjoni Ewropea biex tappoġġa l-SMEs u l-intraprenditorija. Għalhekk l-ispiża minima tal-proġett għandha titnaqqas minn EUR 5 miljun għal EUR 1 miljun.
            
         
               (4)
            
            
               Biex tiżdied l-attrattività tal-PEPI u biex jittaffa l-ħlas appoġġat mill-promoturi tal-proġetti b'mod mhux diskriminatorju u b'hekk tingħata spinta lill-PEPI għal għadd ikbar ta' proġetti ppubblikati, tariffa tal-ipproċessar tal-applikazzjoni m'għandhiex tiġi imposta lil xi promoturi ta' proġetti. L-iskrinjar tal-proġetti stabbilit fit-Taqsima 3 tal-Anness tad-Deċiżjoni ta' Implimentazzjoni (UE) 2016/1942 għandu jibqa' fis-seħħ biex tiġi żgurata l-pubblikazzjoni ta' proġetti ta' kwalità fil-PEPI.
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni ta' Implimentazzjoni (UE) 2016/1942 tiġi emendata kif ġej:
   
               (1)
            
            
               Fl-Artikolu 2, il-punt (a) jinbidel b'dan li ġej:
               
                           “(a)
                        
                        
                           il-proġett (jew il-programm li jikkonsisti minn proġetti iżgħar) ikollu kost minimu totali tal-proġett ta' EUR 1 000 000;”
                        
                     
         
               (2)
            
            
               L-Artikolu 3 huwa sostitwit b'dan li ġej:
               “Artikolu 3
               L-ebda tariffa tal-ipproċessar tal-applikazzjoni m'għandha tiġi imposta.”
            
         
               (3)
            
            
               It-Taqsima 4 tal-Anness titħassar.
            
         Artikolu 2
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, id-29 ta' Mejju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 169, 1.7.2015, p. 1.
   
      (2)  Id-Deċiżjoni ta' Implimentazzjoni tal-Kummissjoni (UE) 2016/1942 tal-4 ta' Novembru 2016 dwar l-ispeċifikazzjonijiet tal-Portal Ewropew ta' Proġetti ta' Investiment u li tħassar id-Deċiżjoni ta' Implimentazzjoni (UE) 2015/1214 (ĠU L 299, 5.11.2016, p. 86).